**Հավելված N 1**

**Արդարադատության նախարարի**

**2022 թվականի հունիսի 29-ի**

 **N 331-Լ հրամանի**

**ԱՆՉԱՓԱՀԱՍԻ, ԱՆԳՈՐԾՈՒՆԱԿԻ ԿԱՄ ՀՈԳԵԿԱՆ ԱՌՈՂՋՈՒԹՅԱՆ ԽՆԴԻՐ ՈՒՆԵՑՈՂ ԱՆՁԻ ՄԱՍՆԱԿՑՈՒԹՅԱՄԲ ՔՆՆՉԱԿԱՆ ԳՈՐԾՈՂՈՒԹՅՈՒՆՆԵՐԻՆ ՆԵՐԳՐԱՎՎՈՂ ՀՈԳԵԲԱՆՆԵՐԻ ՈՐԱԿԱՎՈՐՄԱՆ ԴԱՍԸՆԹԱՑՆԵՐԻ ԲՈՎԱՆԴԱԿՈՒԹՅՈՒՆ ԵՎ ԴՐԱՆՑ ԱՆՑԿԱՑՄԱՆ ԾՐԱԳՐԵՐ**

**1. ԸՆԴՀԱՆՈՒՐ ԴՐՈՒՅԹՆԵՐ**

1. Սույն հավելվածով սահմանվում են անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբանների (այսուհետ սույն կարգում՝ ունկնդիր) որակավորման դասընթացների բովանդակությունը և դրանց անցկացման ծրագրերը:

2. Ունկնդիրների որակավորման դասընթացը նրանց՝ անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբան աշխատելու համար օրենսդրությունից բխող մասնագիտական խնդիրների հաջող իրականացման համար անհրաժեշտ մասնագիտական գիտելիքների, գործնական հմտությունների և ունակությունների ձեռքբերման, ինչպես նաև անհրաժեշտ մասնագիտական որակների ձևավորման համար նախատեսված ուսուցման իրականացումն է:

3. Ունկնդիրների որակավորման դասընթացի հետ կապված ծախսերը կատարվում են Հայաստանի Հանրապետության օրենսդրությամբ չարգելված միջոցների հաշվին:

4. Ուսումնական դասընթացի մեկ ակադեմիական ժամի արժեքը չի կարող գերազանցել տվյալ տարվա համար Հայաստանի Հանրապետության կառավարության կողմից Հայաստանի Հանրապետության արդարադատության նախարարության քրեակատարողական ծառայության հանրային ծառայողների վերապատրաստման մեկ ակադեմիական ժամի համար նախատեսված նախահաշվային արժեքի կրկնապատիկը:

5. Ունկնդիրների որակավորման դասընթացն անցկացվում է առնվազն երեք տարին մեկ անգամ։

6. Ունկնդիրների որակավորման դասընթացն անցկացնում է Հայաստանի Հանրապետության արդարադատության նախարարության «Իրավական կրթության և վերականգնողական ծրագրերի իրականացման կենտրոն» պետական ոչ առևտրային կազմակերպությունը (այսուհետ՝ ուսումնական հաստատություն):

7. Հայաստանի Հանրապետության արդարադատության նախարարությունը (այսուհետ՝ նախարարություն) վերահսկում է ունկնդիրների որակավորման դասընթացների ընդհանուր գործընթացը:

**2. ՈՐԱԿԱՎՈՐՄԱՆ ԴԱՍԸՆԹԱՑԻ ԸՆԴՀԱՆՈՒՐ ՊԱՅՄԱՆՆԵՐԸ**

8. Որակավորման դասընթացի ընդհանուր տևողությունն առնվազն երկու շաբաթ է:

9. Որակավորման դասընթացը բաղկացած է դասախոսություններից, գործնական պարապմունքներից և ուսումնական պրակտիկայից (այսուհետ նաև՝ պրակտիկա):

10. Դասախոսություններն ու գործնական պարապմունքները չեն կարող պակաս լինել 30 ակադեմիական ժամից, իսկ պրակտիկայի տևողությունը չի կարող պակաս լինել 5 աշխատանքային օրից:

11. Մեկ ակադեմիական ժամի տևողությունը 40 րոպե է:

12. Որակավորման դասընթացի պրակտիկան իրականացվում է Հայաստանի Հանրապետության քննչական կոմիտեի կենտրոնական և տարածքային մարմիններում:

13. Ունկնդիրների որակավորման դասընթացների դասախոսությունները և գործնական պարապմունքները առնվազն պետք է ներառեն ստորև ներկայացված թեմաները՝

1) անչափահասի, անգործունակի կամ հոգեկան առողջության խնդիր ունեցող անձի՝ Հայաստանի Հանրապետությունում քննչական գործողություններին մասնակցության իրավական կարգավորումները,

2) բռնության ենթարկված երեխաների, կանանց, անգործունակ, ընտանիքում բռնության ենթարկված անձանց կարգավիճակի միջազգային իրավական հիմքերը,

3) երեխաների հետ տարվող աշխատանքների հոգեբանական հիմքերը, ինչպես նաև աղջիկների ու կանանց նկատմամբ բռնությունների դեպքերի առանձնահատկությունները,

4) դատավարական գործընթացներում հոգեբանի դերը։

14. Որակավորման դասընթացի տվյալ տարվա արժեքը որոշվում է` հաշվի առնելով ուսուցման ծրագրի բովանդակությունը, դասընթացների քանակը, համապատասխան դասընթացավարներ ներգրավելու անհրաժեշտությունը և նրանց թիվը, ինչպես նաև այլ այնպիսի հանգամանքներ, որոնք կարող են հաշվի առնվել դասընթացի ընդհանուր արժեքը որոշելիս:

15. Որակավորման դասընթացի կազմակերպման նպատակով ուսումնական հաստատությունը և նախարարությունն իրենց պաշտոնական ինտերնետային կայքէջերում տեղադրում են հայտարարություն՝ նշելով որակավորման դասընթացին մասնակցելու համար դիմումի ներկայացման վերջնաժամկետը, դիմում ներկայացնելու վայրը և այլ անհրաժեշտ տեղեկություններ։

16. Որակավորման դասընթացին մասնակցելու համար ունկնդիրը ուսումնական հաստատություն է ներկայացնում՝

1) դիմում.

2) անձը հաստատող փաստաթղթի պատճենը (փաստաթղթերը հանձնելու պահին անձը հաստատող փաստաթղթի բնօրինակը պետք է լինի դիմողի մոտ).

3) ինքնակենսագրություն.

4) հոգեբանի մասնագիտացումը հավաստող դիպլոմ.

5) 2 հատ 3x4 չափսի լուսանկար:

17. Ուսումնական հաստատությունը դիմումների ընդունման ժամկետի ավարտից հետո՝ երեք աշխատանքային օրվա ընթացքում ստուգում է սույն կարգի 10-րդ կետով նախատեսված պահանջներին դիմողի համապատասխանությունը և ընդունում է որոշում որակավորման դասընթացին մասնակցելը թույլատրելու կամ մերժելու մասին։

18. Որակավորման դասընթացին մասնակցելու դիմումը մերժվում է, եթե՝

1) դիմողի ներկայացրած փաստաթղթերում առկա են ակնհայտ կեղծ կամ խեղաթյուրված տեղեկություններ.

2) դիմողը հայտարարության մեջ նշված ժամկետում չի ներկայացրել որակավորման դասընթացին մասնակցելու համար պահանջվող բոլոր փաստաթղթերը:

19. Ունկնդիրների հաշվառումն իրականացնում է ուսումնական հաստատությունը:

20. Որակավորման դասընթացները կազմակերպվում են, եթե տվյալ դասընթացին մասնակցելու համար դիմում ներկայացրած անձանցից ուսումնական հաստատության հետ պայմանագիր է կնքել առնվազն 10 ունկնդիր: Եթե պայմանագիր կնքած ունկնդիրների թիվը 10-ից պակաս է, ապա ուսումնական հաստատությունը նրանց ուսուցումը կազմակերպում է տվյալ տարվա ընթացքում անցկացվող հաջորդ որակավորման դասընթացի շրջանակներում։

21. Որակավորման դասընթացներն իրականացվում են առկա ուսուցման ձևով` նվազագույնը տասը, և առավելագույնը 35 հավակնորդներից կազմված խմբերի համար։

22. Ունկնդիրների հաշվառման մատյանի ձևերը, դասացուցակն ու որակավորման դասընթացի իրականացման հետ կապված կազմակերպչական բնույթի այլ բոլոր փաստաթղթերը հաստատում է ուսումնական հաստատության տնօրենը:

23. Եթե ունկնդիրը որակավորման դասընթացի՝ դասախոսությունների և գործնական պարապմունքների ժամանակ անհարգալից վերաբերմունք է ցուցաբերում այլ ունկնդիրների կամ դասընթացավարների (դասախոսների) և (կամ) ուսումնական հաստատության այլ աշխատողների նկատմամբ, չի կատարում դասընթացավարի կամ ուսումնական հաստատության այլ աշխատողի օրինական պահանջներն ու ուսումնագործնական առաջադրանքները, արհեստական խոչընդոտներ է ստեղծում դասընթացների իրականացման ընթացքում կամ ցանկացած այլ ձևով խախտում է ուսումնական հաստատության ներքին կարգապահական կանոնները, ապա ունկնդիրը հեռացվում է որակավորման դասընթացներից և համարվում է որակավորման դասընթացը չանցած:

**3. ՈՐԱԿԱՎՈՐՄԱՆ ԴԱՍԸՆԹԱՑԻ ՈՒՍՈՒՑՄԱՆ ԾՐԱԳՐԵՐԻ ՀԱՍՏԱՏՈՒՄԸ**

24. Ուսումնական հաստատության տնօրենը որակավորման դասընթացը սկսելուց առնվազն մեկ ամիս առաջ Հայաստանի Հանրապետության արդարադատության նախարարի հաստատմանն է ներկայացնում ընթացիկ տարվա որակավորման դասընթացների ծրագիրը:

25. Հայաստանի Հանրապետության արդարադատության նախարարը որակավորման դասընթացի ծրագիրը հաստատում է այն ներկայացնելու օրվանից 5-օրյա ժամկետում:

26. Որակավորման դասընթացի ծրագիրը պետք է առնվազն ներառի՝ դասախոսությունների և գործնական պարապմունքների ցանկը, դրանց ընդհանուր ժամաքանակը, ինչպես նաև դրանց անցկացման ժամանակացույցը (ներառյալ պրակտիկան):

**4. ՈՒՍՈՒՄՆԱԿԱՆ ՊՐԱԿՏԻԿԱՅԻ ԻՐԱԿԱՆԱՑՈՒՄԸ**

27. Որակավորման դասընթացների դասախոսությունների և գործնական պարապմունքների 71 տոկոս և ավելին մասնակցած ունկնդիրների տվյալները 3 աշխատանքային օրվա ընթացքում՝ ուսումնական հաստատության տնօրենը տրամադրում է Հայաստանի Հանրապետության արդարադատության նախարարի՝ ոլորտը համակարգող տեղակալին՝ ունկնդիրների պրակտիկան Հայաստանի Հանրապետության քննչական կոմիտեի կենտրոնական և տարածքային մարմիններում կազմակերպելու նպատակով:

28.Պրակտիկայի իրականացման ընթացքում ունկնդիրները վարում են պրակտիկայի օրագիր, որտեղ պրակտիկայի յուրաքանչյուր օրվա կատարված աշխատանքը նշվում և ամփոփվում է պրակտիկայի ղեկավարի ստորագրությամբ: Պրակտիկայի օրագրի ձևը հաստատում է ուսումնական հաստատության տնօրենը:

29. Ունկնդիրների պրակտիկան ավարտվելուց հետո հինգ աշխատանքային օրվա ընթացքում պրակտիկայի ղեկավարները տալիս են ունկնդիրների պրակտիկայի պատճառաբանված բնութագիր, որը լինում է «Դրական» կամ «Բացասական»: Ունկնդիրները պրակտիկայի բնութագիրը ստանալու օրվանից երեք աշխատանքային օրվա ընթացքում այն ներկայացնում են ուսումնական հաստատության տնօրենին:

30. Ունկնդիրները համարվում են որակավորման դասընթացի պրակտիկա անցած, եթե պրակտիկայի ղեկավարը նրանց տվել է «Դրական» բնութագիր:

**5.** **ՈՐԱԿԱՎՈՐՄԱՆ ԴԱՍԸՆԹԱՑ ԱՆՑՆԵԼՈՒ ՄԱՍԻՆ ՎԿԱՅԱԳԻՐ ՏՐԱՄԱԴՐԵԼԸ**

31. Որակավորման դասընթացն ավարտելուց հետո՝ 5-օրյա ժամկետում, դասընթաց անցած ունկնդիրներին տրվում է վկայագիր, որը հավաստում է ունկնդրի կողմից անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբանների որակավորման ստուգմանը մասնակցելու համար ուսուցումն անցած լինելը:

32. Որակավորման դասընթացն անցած չեն համարվում այն ունկնդիրները, որոնք ունեցել են անցկացված դասընթացների ակադեմիական ժամերից 30 և ավելի տոկոս բացակայություն:

33. Վկայագիրը տրվում է երեք տարի ժամկետով:

34. Վկայագրում նշվում են`

1) ունկնդրի անունը, ազգանունը և հայրանունը (անձը հաստատող փաստաթղթում հայրանվան առկայության դեպքում).

2) անձը հաստատող փաստաթղթի տվյալները.

3) վկայագրի համարը.

4) վկայագիրը տալու օրը, ամիսը, տարեթիվը:

35. Վկայագիրը տրվում է մեկ օրինակից, որը վավերացվում է ուսումնական հաստատության տնօրենի կամ նրան փոխարինող անձի ստորագրությամբ՝ ուսումնական հաստատության կնիքով:

36. Վկայագրերի հաշվառումն իրականացնում է ուսումնական հաստատությունը:

37. Ուսումնական հաստատության կողմից վարվում է վկայագիր ստացած անձանց գրանցամատյան, որում պետք է նշվեն`

1) վկայագրի համարը.

2) վկայագիր տալու օրը, ամիսը, տարեթիվը.

3) ունկնդրի անունը, ազգանունը և հայրանունը (անձը հաստատող փաստաթղթում հայրանվան առկայության դեպքում).

4) վկայագիր ստացած անձի անձը հաստատող փաստաթղթի տվյալները:

38. Գրանցամատյանի բոլոր էջերը համարակալվում են, իսկ գրանցամատյանը կնքվում է ուսումնական հաստատության կնիքով:

39. Ուսումնական հաստատությունը որակավորման դասընթացի ավարտին վկայագիր ստացած անձանց ցանկը (գրանցամատյանի քաղվածքը) ներկայացնում է նախարարություն:

40. Վկայագրի կորստի (կորցնելու, ոչնչացնելու և այլն), օգտագործման համար ոչ պիտանի դառնալու դեպքերում ուսումնական հաստատությունը դրա կրկնօրինակը թեկնածուին տալիս է համապատասխան դիմում ներկայացվելուց հետո՝ 5 աշխատանքային օրվա ընթացքում: Անձը դիմումի հետ մեկտեղ ներկայացնում է անձը հաստատող փաստաթղթի պատճենը:

41. Վկայագրի կրկնօրինակի վերին աջ անկյունում կատարվում է «Կրկնօրինակ» նշագրումը, իսկ վկայագրի համարը և այն տալու օրը, ամիսն ու տարեթիվը չեն փոփոխվում։

42. Վկայագիր ստացած անձի անվան, ազգանվան, հայրանվան, անձը հաստատող փաստաթղթի տվյալների փոփոխման դեպքում տվյալ անձն այդ փոփոխության կատարման օրվանից եռօրյա ժամկետում դիմում է ուսումնական հաստատություն` նոր վկայագիր ստանալու համար: Այս դեպքում փոփոխություն կատարված վկայագրի վերին աջ անկյունում կատարվում է «Փոփոխություն» նշագրումը, իսկ վկայագրի համարը և այն տալու օրը, ամիսն ու տարեթիվը չեն փոփոխվում: